Russlands Putin-pro patriark: – Det er en hellig krig
Den russisk-ortodokse kirkens Kreml-tro patriark støtter en uttalelse om at Kyiv har et «kriminelt» regime, og at Putin fører en «hellig krig» i Ukraina. Patriark Kirill ledet en kongress av «Det verdensrussiske folkeråd», der religiøse, politiske og kulturelle skikkelser møttes i Moskvas enorme Kristi Frelser-katedralen. De vedtok et dokument der der står at Putins fullskala invasjon i Ukraina «fra et åndelig og moralsk perspektiv» er «hellig krig» og at det er et steg i «den nasjonale frigjøringskampen til det russiske folk» mot «det kriminelle Kiev-regimet» og  «Vesten bak dem». Det heter også at Ukraina må bli en del av Russland. De støtter altså Putin i at den ukrainske staten skal tilintetgjøres. Den ukrainske ortodokse kirken fordømmer uttalelsen.  Metropolitt Onufrii av Kyiv og hele Ukraina sier ifølge Ukrainskaja Pravda: – Vi bygger ikke en russisk verden, vi bygger Guds verden. At Putins krigføring er en «hellig krig» blir bestemt avvist av ukrainerne. De mener det er brudd på kristen moral. Den russiske patriarken sa i november 2023 at de som faller for Russland i krigen, kommer til himmelen. Ukraina var under den russisk-ortodokse kirken siden det 17. århundre, men i 2019 brøt deler av kirken med Moskva på grunn av den russiske annekteringen av Krim og støtten til separatistene i Donbas. Så i mai 2022 brøt den Moskva-støttede fløyen av Ukrainas ortodokse kirke med Russland, i et historisk slag mot russisk åndelig ledelse. Emil Saggu, ekspert på ortodokse kirker og forsker ved Lunds universitet, sa dette til VG i november: – Patriarken har vist seg som en av Putin-regimets viktigste støtter gjennom krigen, fordi den russiske kirken eksplisitt har legitimert krigen religiøst. Vladimir Putin ga «presidentprisen» for 2023 til nettopp Kirill. President Volodymyr Zelenskyj har sagt at religiøse organisasjoner med kobling til Russland kommer til å forbys.  Det Kyiv-baserte Institutt for religiøs frihet hevdet i februar 2023 at det russiske militæret har ødelagt eller plyndret minst 494 religiøse bygningen i Ukraina. Den ortodokse påsken markeres i 2024 den første helgen i mai.
Den russisk-ortodokse kirkens øverste leder, patriark Kirill, støtter uttalelse om at Putin fører en «hellig krig» i Ukraina, og at Kyiv har et «kriminelt» regime. Uttalelsen ble vedtatt under kongressen av «Det verdensrussiske folkeråd» i Moskva. Dette skaper konflikt mellom den russiske og ukrainske ortodokse kirken. Den russiske patriarken ses som en viktig støttespiller for Putin og hans regime.